Camilla Richardsson Kalevan kisoissa 2018 estejuoksun loppukilpailun voittajana.
**Camilla Margareta Richardsson** (s. 14. syyskuuta 1993 Vaasa) on suomalainen kestävyysjuoksija. Hänen päämatkansa oli aiemmin 3 000 metrin estejuoksu, mutta hän siirtyi vuonna 2022 juoksemaan pidempiä kestävyysmatkoja. 

Hän pitää hallussaan naisten 10 000 metrin juoksun ja maratonjuoksun Suomen ennätystä.

Ura
---

Richardsson edustaa Esbo Idrottsföreningiä ja häntä valmentaa Jukka Keskisalo. Vuoteen 2020 asti hän edusti Vasa IS:ää. Vuosina 2013–2017 häntä valmensi Guy Storbacka.

Kalevan kisoissa Richardsson on saavuttanut kultaa estejuoksussa Seinäjoella 2017, Jyväskylässa 2018, Lappeenrannassa 2019 ja Tampereella 2021. Seinäjoella ja Tampereella hän saavutti myös SM-hopeaa 5 000 metrin juoksussa. Hopeaa estejuoksussa Richardsson on saavuttanut Kuopiossa 2014 ja Porissa 2015 sekä Oulussa 2016, jolloin hän sijoittui toiseksi myös 5 000 metrin juoksussa ja voitti lisäksi Suomen mestaruuden 10 000 metrin juoksussa. Joensuussa 2022 hän saavutti kultaa 5 000 metrillä ja hopeaa 1 500 metrillä. Lahden Kalevan kisoissa 2023 Richardsson voitti kultaa sekä 5 000 että 10 000 metrin juoksuissa. Sisäratojen SM-kilpailuista hänellä on 1 500 metrin juoksussa kultaa vuonna 2018 sekä 3 000 metrin juoksusta kultaa (2018, 2020), hopeaa (2015 ja 2017) sekä pronssia (2014). Maastojuoksun SM-kilpailuissa hän saavutti kuudella kilometrillä kultaa 2017 ja 2018 sekä hopeaa 2016 ja 2019. Kymmenen kilometrin Suomen-mestaruuden hän voitti 2022. Viestijuoksun SM-kisoissa Richardsson on voittanut kaksi kultaa 3 × 3 000 metrin kävelyviestistä (2011, 2012).

Richardsson karsiutui Tallinnan alle 20-vuotiaiden EM-kilpailujen 2011 estejuoksun alkuerissä. Tampereen alle 23-vuotiaiden EM-kilpailuissa 2013 hän sijoittui estejuoksussa seitsemänneksi. Alle 23-vuotiaiden EM-kilpailuissa Tallinnassa 2015 Richardsson oli estejuoksussa neljäs uudella ennätyksellään 9.46,34. Hän teki ennätyksensä myös 5 000 metrin juoksussa ollen yhdeksäs ajalla 15.57,95.

Richardsson osallistui ensimmäisiin aikuisten arvokisoihinsa Pekingin MM-kisoissa 2015. Hän juoksi alkuerässä ajan 9.53,13 ollen 32:s. Amsterdamin EM-kisoissa 2016 hänen alkueräaikansa oli 9.54,80 ja sijoituksensa 20.

Richardsson paransi ennätystään 3 000 metrin esteissä kesäkuussa 2017 Prahassa juoksemalla ajan 9.41,73 ja alitti sillä Lontoon MM-kisojen 2017 tulosrajan 9.42,0. Lontoon MM-kilpailuissa hän karsiutui alkuerissä ajalla 10.07,04. Berliinin EM-kisoihin 2018 Richardsson ei osallistunut loukkaantumisen takia.

Richardsson paransi ennätystään 3 000 metrin esteissä heinäkuussa 2019 ensin Saint-Maur-des-Fossésissa juoksemalla ajan 9.38,93 ja kaksi viikkoa myöhemmin Joensuussa juoksemalla 9.35,27. Ajallaan hän on Suomen kaikkien aikojen tilastossa toisena. Dohan MM-kisoissa 2019 hän karsiutui alkuerässä ollen 38:s ajalla 9.53,06.

Helmikuussa 2020 hän juoksi Ras Al Khaimah'ssa puolimaratonin ennätyksekseen 1.12.46, millä hän sijoittui Suomen kaikkien aikojen tilastossa seitsemänneksi. Aika alitti sittemmin pitämättä jääneiden Pariisin EM-kisojen tulosrajan. Richardsson valittiin vuonna 2021 järjestettyihin Tokion olympialaisiin estejuoksussa, mutta hän jäi pois kisoista, koska ei ollut mielestään riittävän hyvässä kunnossa. Lokakuussa 2021 Richardsson juoksi Valencian puolimaratonilla Suomen kaikkien aikojen tilaston kolmanneksi parhaan ajan 1.10.51. Joulukuussa 2021 hän juoksi Valenciassa ensimmäisellä maratonillaan ajan 2.30.45.

Richardsson keskeytti 5 000 metrin alkueräjuoksun Eugenen MM-kilpailuissa 2022. Saman vuoden Münchenin EM-kilpailuissa hän sijoittui 10 000 metrillä yhdeksänneksi ennätysajallaan 32.19,27 ja 5 000 metrillä kymmenenneksi niin ikään ennätyksellään 15.16,71. Hän paransi kesällä 2022 ennätyksiään matkoilla 1 500:sta 10 000 metriin kaikkiaan seitsemän kertaa. Helmikuussa 2023 Richardsson juoksi puolimaratonilla ajan 1.10.08 ja jäi Suomen ennätyksestä vain neljä sekuntia. Maaliskuussa 2023 Istanbulin EM-hallikilpailuissa hän juoksi 3 000 metrin alkuerissä Suomen ennätyksen 8.53,60 ja sijoittui loppukilpailussa 12:nneksi.

Budapestin MM-kilpailuissa elokuussa 2023 Richardsson sijoittui 10 000 metrillä 15:nneksi ajalla 32.15,74. Kilpailun alku oli hidasvauhtinen ja Richardsson johti kilpailua kolmannelta kierrokselta lähtien yli puolimatkaan. Joulukuussa 2023 Richardsson juoksi Valenciassa maratonin Suomen ennätyksen 2.24.38.

Yksityiselämä
-------------

Richardsson on kihloissa muusikko Andreas Kullströmin kanssa.

Henkilökohtaiset ennätykset
---------------------------

Ulkoradat
* 1 500 m: 4.13,68 (2023)
* 3 000 m: 9.00,04 (2022)
* 3 000 m esteet: 9.35,27 (2019)
* 5 000 m: 15.11,63 (2023)
* 10 000 m: 31.12,78 (21.5.2023)
* puolimaraton: 1.10.08 (2023)
* maraton: 2.24.38 (2023)

Sisäradat
* 1 500 m: 4.24,90 (2018)
* 3 000 m: 8.53,60 (2.3.2023)

Lähteet
-------

* Camilla Richardsson Tilastopaja (vaatii kirjautumisen, maksullinen palvelu).

### Viitteet

1. ↑  Karttunen, Anu: Camilla Richardsson panostaa vain sileän radan kisoihin ja haaveilee kahdesta EM-finaalista *Yle Urheilu*.  28.4.2022. Viitattu 3.3.2023.
2. ↑  Ari Paunonen: Richardsson murskasi 10 000 metrin SE:n Lontoossa – 31.12,78: "Oli täydellinen kisa!" *Yleisurheilu.fi*.  20.5.2023. Viitattu 21.5.2023.
3. 1 2  Richardsson murskasi Suomen ennätyksen Valencian maratonilla: "Missään vaiheessa ei ollut mitään ongelmia" *Yleisurheilu.fi*.  3.12.2023. Viitattu 4.12.2023.
4. 1 2 3 4 5  Tilastopaja
5. ↑  Estejuoksija Richardsson siirtyy Keskisalon valmennukseen *Yleisurheilu.fi*.  5.10.2017. Viitattu 25.2.2018.
6. ↑  Karttunen, Anu: EM-rajat jäivät haaveeksi estekisassa - Erikssonille kahdeksas mestaruus *Yle Urheilu*.  2.8.2014. Viitattu 23.7.2015.
7. ↑  Kalevan kisat 2015: N 3000 m ej *live.time4results.com*. Viitattu 24.8.2015.
8. ↑  Camilla Richardsson neljäs EM-esteissä *Kestävyysurheilu.fi*.  12.7.2015.  Arkistoitu 1.12.2017. Viitattu 24.8.2015.
9. ↑  Camilla Richardsson juoksi 5000 metrin ennätyksensä *Kestävyysurheilu.fi*.  12.7.2015.  Arkistoitu 26.7.2015. Viitattu 24.8.2015.
10. ↑  Karttunen, Anu: Finaali jäi Erikssonille haaveeksi *Yle Urheilu*.  24.8.2015. Viitattu 24.8.2015.
11. ↑  Eriksson estefinaaliin, Richardsson pettyi juoksuunsa
12. ↑  Camilla Richardssonilta huima ennätysparannus ja MM-rajan alitus: "Kerrankin sadasosat olivat puolellani" *yle.fi*. Viitattu 6.6.2017.
13. ↑  Richardssonin MM-kisat päättyivät kyyneliin: "Mietin, että kannattaako keskeyttää"
14. ↑  Yleisurheilun EM-joukkue täydentyi yli 20 urheilijalla – Camilla Richardsson jää pois kisoista loukkaantumisen takia
15. ↑  MM-kisoissa karmea moka – suomalaisjuoksija joutui pysähtymään ja meni esteen yli kävellen *www.iltalehti.fi*. Viitattu 28.9.2019.
16. ↑  Richardsson ja Kiekara rikkoivat puolimaratonin EM-rajan, Richardsson: "Oli hyvä päivä", vatsavaivat Kiekaran kiusana, Manniselta mainio juoksu *yleisurheilu.fi*.  21.2.2020. Viitattu 22.2.2020.
17. ↑  Kestävyysjuoksija Richardsson jättää Tokion olympialaiset väliin – "Minulla on arvokisakokemusta, mutta menestystä puuttuu" *yle.fi*.  16.7.2021. Viitattu 31.8.2021.
18. ↑  Richardsson juoksi huippuajan Valencian puolimaratonilla – Gidey voittoon ME-ajalla *Yleisurheilu.fi*.  24.10.2021. Viitattu 6.11.2021.
19. ↑  Richardsson alitti EM-rajan maratondebyytissään Valenciassa *Yleisurheilu.fi*.  5.12.2021. Viitattu 21.12.2021.
20. ↑  Camilla Richardsson juoksi huippuajan vaikka harhautui hetkeksi reitiltä *Yleisurheilu.fi*.  18.2.2023. Viitattu 3.3.2023.
21. ↑  Richardsson ihmetteli kuinka helposti SE syntyi: Nyt oli sellainen kymppipäivä – Rouvali pettyi kuulan karsinnassa *Yleisurheilu.fi*.  2.3.2023. Viitattu 3.3.2023.
22. ↑  Richardsson dramaattisen 10.000 metrin 15:s – Crouser uhkaili ME:tä *Yleisurheilu.fi*.  19.8.2023. Viitattu 21.8.2023.
23. ↑  Santtu Silvennoinen: Suomen huippuyleisurheilija meni kihloihin muusikkomiehensä kanssa *iltalehti.fi*.  15.12.2019. Viitattu 1.3.2020.
24. ↑  Ari Paunonen: Richardsson murskasi 10 000 metrin SE:n Lontoossa – 31.12,78: "Oli täydellinen kisa!" *Yleisurheilu.fi*.  20.5.2023. Viitattu 21.5.2023.
25. ↑  Yleisurheilu | Camilla Richardsson juoksi Suomen ennätyksen EM-hallikisoissa: "Valmentajaltani tulee sanomista" *Helsingin Sanomat*.  2.3.2023. Viitattu 21.5.2023.

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |